નવસારી પાલિકાએ આખરે તેની બે જૂની માર્કેટનું ડિમોલિશન શરૂ કરી દીધુ છે. જલાલપોર રોડ ઉપરની માર્કેટ તથા પાંચહાટડી માર્કેટને તોડીને ઉક્ત સ્થળે બે નવીન માર્કેટ નગરપાલિકા બનાવશે. નવસારી નગરપાલિકાએ શહેરમાં અનેક માર્કેટનું નિર્માણ કર્યું છે. જેમાં કેટલીક માર્કેટ વરસો જૂની છે તથા કેટલીક માર્કેટોનું તાજેતરના વર્ષોમાં નવિનીકરણ કર્યું છે જે વરસો જૂની માર્કેટો છે. તેમાંની કેટલીક અત્યંત જર્જરિત થઈ ગઈ છે. આ જૂની જર્જરિત માર્કેટોમાં જલાલપોર રોડ ઉપર જીન કંપાઉન્ડમાં આવેલી માર્કેટ તથા પાંચહાટડી વિસ્તારની દાદાભાઈ નવરોજી શોપિંગ સેન્ટરનો સમાવેશ થાય છે.